b'\n_START_ARTICLE_\nScarchives Vol. 1\n_START_SECTION_\nJulkaisu\n_START_PARAGRAPH_\nScarchives Vol. 1 on ensimm\xc3\xa4inen ja toistaiseksi ainoa Lordin Scarchives-julkaisu. Scarchives oli alun perin tarkoitus julkaista isona boksina sis\xc3\xa4lt\xc3\xa4en runsaasti yhtyeen arkistotuotteita, mutta sen osat p\xc3\xa4\xc3\xa4tettiin kustannussyist\xc3\xa4 julkaista erikseen tietyll\xc3\xa4 aikav\xc3\xa4lill\xc3\xa4. N\xc3\xa4in ollen Scarchives-nimeen lis\xc3\xa4ttiin p\xc3\xa4\xc3\xa4te Vol. 1._NEWLINE_Kokoelman kansivihko sis\xc3\xa4lt\xc3\xa4\xc3\xa4 kaikki sivut Bend Over and Pray the Lord -albumin kansivihosta alkuper\xc3\xa4isin\xc3\xa4. Sen lis\xc3\xa4ksi kansivihosta l\xc3\xb6ytyy julkaisemattomia kuvia vuosilta 1997-1999 sek\xc3\xa4 Mr. Lordin kirjoittama yksityiskohtainen tarina albumin nauhoituksista._NEWLINE_Levyll\xc3\xa4 kuultavat Bend Over and Pray the Lord -albumin kappaleet ovat t\xc3\xa4ysin alkuper\xc3\xa4isi\xc3\xa4 ja muokkaamattomia. Levyll\xc3\xa4 on lis\xc3\xa4ksi mukana alkuper\xc3\xa4inen "Get Heavy" -kappale, sek\xc3\xa4 aiemmin julkaisematon kappale "Hulking Dynamo" Get Heavy -albumin nauhoituksista TT Oksalan alkuper\xc3\xa4isen\xc3\xa4 miksauksena. Albumin masteroi Mika Jussila._NEWLINE_DVD sis\xc3\xa4lt\xc3\xa4\xc3\xa4 keikan lis\xc3\xa4ksi Mr. Lordin kommenttiraidan keikkaan sek\xc3\xa4 kuvagallerian julkaisemattomista Lordi-fanituotteista tuolta ajalta. DVD:n leikkasi Lordin edesmennyt rumpali Tonmi "Otus" Lillman. Lillman ei kuitenkaan kerennyt ennen kuolemaansa viimeistelem\xc3\xa4\xc3\xa4n DVD-osiota. Kokoelma tuli myyntiin ainoastaan Rokkikauppa-nettikauppaan, ja sen ennakkoon tilanneet saivat kaupan p\xc3\xa4\xc3\xa4lle Lordin vuosip\xc3\xa4iv\xc3\xa4plektran.\n_START_SECTION_\nKeikan vastoink\xc3\xa4ymiset\n_START_PARAGRAPH_\nLordin ensimm\xc3\xa4inen keikka ei mennyt aivan k\xc3\xa4sikirjoituksen mukaan. Kalman piti vaihtaa bassoa ennen Hellbender Turbulence-kappaletta erilaisen vireen takia. Kun basso oli vaihdettu ja johdot kiinnitetty, mit\xc3\xa4\xc3\xa4n ei kuulunut. Kalma n\xc3\xa4ytti sovittua k\xc3\xa4simerkki\xc3\xa4 monitorimiksaajalle, ja h\xc3\xa4n laittoi taustanauhat seis. Mr. Lordi murisi mikrofoniin jotain, ja yleis\xc3\xb6 oli t\xc3\xa4st\xc3\xa4 innoissaan. Vastoink\xc3\xa4ymiset jatkuivat Dynamite Tonite-kappaleessa. Mr. Lordilla oli k\xc3\xa4dess\xc3\xa4\xc3\xa4n dynamiitti, jonka p\xc3\xa4\xc3\xa4st\xc3\xa4 oli tarkoitus ampua kipin\xc3\xa4s\xc3\xa4de. Mr. Lordi piti dynamiittia vahingossa v\xc3\xa4\xc3\xa4rin p\xc3\xa4in, ja kipin\xc3\xa4suihku laukesi nivusille. Not The Nicest Guy-kappaleen kitarasoolon aikana Amenin kitaran p\xc3\xa4\xc3\xa4st\xc3\xa4 oli tarkoitus lent\xc3\xa4\xc3\xa4 iso kipin\xc3\xa4suihku. Mutta pyroteknikko oli asentanut liian pienen kipin\xc3\xa4suihkun. Lordi vaihtoi pyroteknikon heti keikan j\xc3\xa4lkeen. Tapahtui viel\xc3\xa4 yksi vastoink\xc3\xa4yminen. Lavan takana oli kaksoisovet, joista Mr. Lordin oli tarkoitus astua lavalle ja sielt\xc3\xa4 pois. Ovet oli j\xc3\xa4\xc3\xa4neet rasvaamatta ja jumittuivat. Mr. Lordi joutui poistumaan pienest\xc3\xa4 ovenraosta.'